
[bookmark: TextBodyBegin]Europski parlament,
–	uzimajući u obzir zahtjev za ukidanje imuniteta Ilariji Salis koji je 10. listopada 2024. proslijedio Regionalni sud glavnog grada Budimpešte u vezi s kaznenim postupkom u tijeku pred tim sudom i koji je objavljen u Parlamentu 22. listopada 2024.,
–	nakon saslušanja Ilarije Salis 13. veljače 2025. u skladu s člankom 9. stavkom 6. Poslovnika i uzimajući u obzir dokumente koje je podnijela tijekom postupka,
–	uzimajući u obzir dodatne informacije koje je dostavio Regionalni sud glavnog grada Budimpešte,
–	uzimajući u obzir članke 8. i 9. Protokola br. 7 o povlasticama i imunitetima Europske unije te članak 6. stavak 2. Akta od 20. rujna 1976. o izboru zastupnika u Europski parlament neposrednim općim izborima,
–	uzimajući u obzir presude Suda Europske unije od 21. listopada 2008., 19. ožujka 2010., 6. rujna 2011., 17. siječnja 2013., 19. prosinca 2019. i 5. srpnja 2023.[footnoteRef:1], [1:  	Presuda Suda od 21. listopada 2008., Marra/De Gregorio i Clemente, C-200/07 i C-201/07, ECLI:EU:C:2008:579; Presuda Općeg suda od 19. ožujka 2010., Gollnisch/Parlament, T-42/06, ECLI:EU:T:2010:102; Presuda Suda od 6. rujna 2011., Patriciello, C-163/10, ECLI: EU:C:2011:543; Presuda Općeg suda od 17. siječnja 2013., Gollnisch/Parlament, T-346/11 i T-347/11, ECLI:EU:T:2013:23. Presuda Suda od 19. prosinca 2019., Junqueras Vies, C-502/19, ECLI:EU:C:2019:1115. Presuda Općeg suda od 5. srpnja 2023., Puigdemont i Casamajó i dr./Parlament, T-272/21, ECLI:EU:T:2023:373.] 

–	uzimajući u obzir članak 5. stavak 2., članak 6. stavak 1. i članak 9. Poslovnika,
–	uzimajući u obzir izvješće Odbora za pravna pitanja (A10‑0183/2025),
A.	budući da je mađarski Regionalni sud glavnog grada Budimpešte 10. listopada 2024. podnio zahtjev da se u vezi s kaznenim postupkom koji se vodi pred njime ukine parlamentarni imunitet zastupnici u Europskom parlamentu Ilariji Salis, izabranoj u Italiji;
B.	budući da su, prema navodima iz zahtjeva, članovi organizacije osnovane u Njemačkoj 2022. odlučili izvesti koordinirane nasilne napade u Budimpešti na simpatizere krajnje desnice ili neidentificirane osobe koje su smatrali ili za koje su sumnjali da su simpatizeri desnice, i te su napade planirali za 11. veljače 2023., te za dane prije i poslije tog takozvanog Dana časti, godišnjeg događanja u Budimpešti kojim se obilježava pokušaj proboja opkoljene nacističke vojske 1945. i koji je sastajalište europske neonacističke scene; budući da je, prema navodima iz zahtjeva, Ilaria Salis otputovala u Mađarsku kako bi sudjelovala u tim koordiniranim napadima te je to i učinila 10. i 11. veljače 2023.; budući da postoje izvješća o sukobima i slučajevima nasilja koje su počinili pojedinci koji su slavili tzv. Dan časti; budući da je Regionalni sud glavnog grada Budimpešte naveo da unatoč tome nije upoznat ni s kakvim nasilnim radnjama koje je počinio bilo koji sudionik obilježavanja tzv. Dana časti 2023., a koje bi dovele do poduzimanja bilo kakvih mjera protiv takvih sudionika, osim Ilarije Salis i još dvaju optuženika u predmetu;
C.	budući da je, prema navodima iz zahtjeva, Ilaria Salis, jedna od triju optuženika u tom predmetu, optužena za tri kaznena djela napada u pokušaju s posljedicom po život opasne tjelesne ozljede, kao članica zločinačke organizacije, u skladu s prvim dijelom članka 164. stavka 8. i protivno članku 164. stavku 1. Zakona C iz 2012. o mađarskom Kaznenom zakonu, u dva slučaja kao supočinitelj i u jednom kao sudionik; budući da djela koja je navodno počinila Ilaria Salis stoga predstavljaju kaznena djela prema mađarskom Kaznenom zakonu;
D.	budući da je Ilaria Salis izabrana u Europski parlament na europskim izborima u lipnju 2024.;
E.	budući da navodna kaznena djela i zahtjev za ukidanje imuniteta Ilariji Salis koji je uslijedio nisu povezani s izraženim mišljenjem ili glasovanjem Ilarije Salis pri obnašanju njezinih dužnosti u smislu članka 8. Protokola br. 7 o povlasticama i imunitetima Europske unije;
F.	budući da se člankom 9. prvim stavkom Protokola br. 7 o povlasticama i imunitetima Europske unije predviđa da zastupnici u Europskom parlamentu na državnom području svoje države uživaju imunitet koji se priznaje zastupnicima u parlamentu te države članice, a na teritoriju bilo koje druge države članice imunitet od svake mjere zadržavanja i od sudskih postupaka;
G.	budući da zastupnički imunitet u skladu s člankom 5. stavkom 2. Poslovnika Europskog parlamenta nije osobna povlastica zastupnika, već jamstvo neovisnosti Europskog parlamenta kao cjeline i njegovih zastupnika;
H.	budući da u skladu sa sudskom praksom Suda Europske unije Parlament raspolaže „širokom diskrecijskom ovlašću u vezi s odlukom o zahtjevu za ukidanje imuniteta (...), zbog političke prirode takve odluke”[footnoteRef:2]; [2:  	Presuda Općeg suda od 17. siječnja 2013., Gollnisch/Parlament, T-346/11 i T-347/11, ECLI:EU:T:2013:23, točka 59. i navedena sudska praksa.] 

I.	budući da je pri izvršavanju te široke diskrecijske ovlasti Parlament u ovom konkretnom slučaju utvrdio da je tijekom kaznenog postupka protiv nje Ilaria Salis bila podvrgnuta teškim uvjetima i mjerama pritvora; budući da se čini da Regionalni sud glavnog grada Budimpešte nije svjestan nijednog nasilnog djela koje je počinio bilo koji drugi sudionik, a osobito oni koji su obilježavali tzv. Dan časti 2023., što bi dovelo do poduzimanja bilo kakvih mjera protiv njih; budući da se stoga čini da u pogledu primljenih informacija postoji sumnja koja nije mogla biti otklonjena; budući da se čini da je temeljna svrha postupka i zahtjeva koji iz toga proizlazi ušutkavanje Ilarije Salis zbog njezina dugogodišnjeg političkog mišljenja i aktivizma, posebno zbog protivljenja godišnjoj neonacističkoj komemoraciji odobrenoj za održavanje u Budimpešti, koji su također temelj njezina angažmana i političke aktivnosti kao zastupnice u Europskom parlamentu;
J.	budući da se stoga čini da se u ovom slučaju može pretpostaviti da postoji fumus persecutionis, odnosno „konkretni dokazi”[footnoteRef:3] da je predmetni sudski postupak pokrenut s namjerom da se našteti političkoj aktivnosti Ilarije Salis kao zastupnice u Europskom parlamentu; [3:  	Presuda Suda od 17. rujna 2020., Troszczynski/Parlament, C-12/19 P, ECLI:EU:C:2020:725, točka 26.] 

K.	budući da Parlament ne može preuzeti ulogu suda te da se zastupnik u kontekstu postupka ukidanja imuniteta ne može smatrati optuženikom[footnoteRef:4]; [4:  	Presuda Općeg suda od 30. travnja 2019., Briois/Parlament, T-214/18, ECLI:EU:T:2019:266.] 

1.	odlučuje ne ukinuti imunitet Ilariji Salis;
2.	nalaže svojoj predsjednici da odmah proslijedi ovu Odluku i izvješće nadležnog odbora nadležnom tijelu Mađarske i Ilariji Salis.

